钦定古今图书集成/明伦汇编/氏族典/第063卷 > 《廖用贤尚友录》 > 胥鼎
## 钦定古今图书集成/明伦汇编/氏族典/第063卷 > 《廖用贤尚友录》 > 胥鼎

按《金史胥鼎传》：“鼎字和之，尚书右丞持国之子也。大
定二十八年，擢进士第，入官以能称，累迁大理丞。承
安二年，持国卒，去官。四年，尚书省起复为著作郎，迁
右司郎中，转工部侍郎。至宁初，中都受兵，由户部尚
书拜参知政事。贞祐元年，出为泰定军节度使，兼兖
州管内观察使。未赴，改知大兴府事，兼中都路兵马”
都总管。二年四月，拜尚书右丞。五月，宣宗将南渡，留
为汾阳军节度使，兼汾州管内观察使。十一月，改知
平阳府事，兼河东南路兵马都总管，权宣抚使。三年，
就拜本路宣抚使。四年二月，拜枢密副使，权尚书左
丞，行省于平阳。时鼎方抗表求退，上不许，因进拜焉。
兴定元年，进拜平章政事，封莘国公。三年，以伐宋有
功，迁官一阶。四年，进封温国公，致仕。正大二年，起复，
拜平章政事，进封英国公，行尚书省于卫州。鼎以衰
病辞，上优诏不许。是年七月，薨。鼎通达吏事，有度量，
为政镇静，所在无贤不肖，皆得其懽心。